
На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада надлежних органа Града Београда, поступајући по сопственој иницијативи, Заштитник грађана  
У Т В Р Ђ У Ј Е

Надлежни органи града Београда начинили су груб пропуст у раду на штету права грађана на здраву животну средину тиме што упркос изричитој законској обавези, нису донели Краткорочни акциони план.
На основу утврђених недостатака у раду, Заштитник грађана упућује граду Београду  следеће 
П Р Е П О Р У К Е

I
Град Београд ће, преко надлежних органа, у циљу ефикасног управљања квалитетом ваздуха,  без одлагања предузети све неопходне мере у циљу доношења, односно усвајања Краткорочног акционог плана.
II

Надлежни органи Града Београда ће у будућем раду благовремено поступати и испуњавати све законом прописане обавезе у области заштите животне средине. 
Истовремено, имајући у виду значај заштите животне средине, Заштитник грађана, у циљу унапређења рада органа управе и унапређења заштите људских слобода и права, сходно члановима 1. став 1. и 24. став 2. Закона о Заштитнику грађана, даје 
М И Ш Љ Е Њ Е

Потребно је да град Београд, преко надлежних органа, предузме додатне напоре и обезбеди адекватна финансијска средства у циљу заштите ваздуха и побољшања његовог квалитета на територији агломерације Београд.
Град Београд обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.
Р а з л о з и:
Заштитник грађана дошао је, на основу информација из средстава јавног информисања до сазнања, да мониторинг квалитета ваздуха указује на озбиљна прекорачења граничних вредности загађујућих материја на територији великог броја јединица локалне самоуправе на територији Републике Србије. Прекомерна загађеност ваздуха великих размера у јануару 2020. године оправдано је узнемирила јавност и грађане и недвосмислено указала на неопходност предузимања хитних мера у циљу успостављања толератних и граничних вредности. Из података до којих се дошло том приликом произлази да је још у 2018. години квалитет ваздуха званично био оцењен III категоријом (прекомерно загађен ваздух) у неколико јединица локалне самоуправе, међу којима је и Град Београд. Као доминантан узрочник прекомерног загађења наводе су суспендоване честице ПМ10 и/или ПМ 2,5, које су нарочито опасне за здравље људи. Према доступним подацима, допринос друмског саобраћаја је био по 6% за обе наведене загађујуће материје, док је већина емисија долазила из топлана снаге мање од 50 МW и индивидуалних ложишта. 
Имајући у виду узнемиреност и страх грађана, потребу да се активније приступи решавању овог проблема, те посебан значај који овај орган придаје заштити животне средине, Заштитник грађана је оценио да су у конкретном случају, сходно одредби члана 32. Закона о Заштитнику грађана („Сл. гласник РС“, број 79/05 и 54/07) испуњени услови за поступање овог органа по сопственој иницијативи према надлежним органима Града Београда, о чему је Град Београд обавештен актом Заштитника грађана дел. бр. 701 од дана 13.01.2020. године.

Секретаријат за заштиту животне средине Града Београда доставио је тим поводом обавештење V-01 број 07-1/2020  од дана 21.01.2020. године, а сходно допису Кабинета градоначелника ХХIV бр.  020-24/20. У обавештењу се наводи да је Скупштина града Београда 2016. године усвојила План квалитета ваздуха у агломерацији Београд, који садржи и Акциони план за спровођење Плана квалитета ваздуха до краја 2020. године, те да су истим дефинисани циљеви, као и мере и активности са носиоцима истих. Наведене мере из Акционог плана спроведене су скоро у потпуности до краја 2019. године, како се наводи, а приложене су у допису. Наводи се да су активности на смањењу аерозагађења у Београду, а које би даље могле да буду предмет Краткорочних акционих планова, садржане у Плану квалитета ваздуха. Истиче се да се Програм контроле квалитета ваздуха на територији Београда спроводи на основу уговора са Градским заводом за јавно здравље Београд, да је исти објављен на званичној интернет страници града Београда, као и месечни извештаји контроле квалитета ваздуха. Наводи се да је на основу континуиране анализе података квалитета ваздуха са Локалне мреже мерних места коју врши Градски завод за јавно здравље утврђено да на квалитет ваздуха на територији Београда највише утичу саобраћај моторних возила са унутрашњим сагоревањем током целе године, односно активирање индивидуалних ложишта током грејне сезоне. Као најзначајније загађујуће материје наводе се суспендоване честице ПМ и оксиди азота,  те да је загађење ове врсте последица радњи које се свакодневно спроводе на територији урбане средине каква је Београд. Погоршање квалитета ваздуха зими узроковано је и температурним инверзијама које онемогућавају вертикално мешање ваздушних маса, што доводи до концентрисања загађујућих материја у нижим слојевима тропосфере, како се наводи. На крају дописа истиче се да је Секретаријат у више наврата обавештавао јавност да на званичној интернет страници града Београда грађани могу добити информације о стању квалитета ваздуха на сатном нивоу, у реалном времену, као и препоруке за понашање. У прилогу дописа достављене су информације о мерама предузетим у оквиру реализације Плана квалитета ваздуха у агломерацији Београд у периоду 2016-2019. година, те је табеларно приказан низ мера сходно следећим специфичним циљевима: смањење емисије штетних материја у ваздух из топлотних постројења и ложишта, смањење емисија из термоенергетског комплекса на ниво испод граничне вредности емисија, смањење емисија штетних материја које потичу од саобраћаја, успостављање ефикасног система мониторинга и извештавања о квалитету ваздуха у агломерацији Београд, успостављање ефикасног система поштовања принципа заштите животне средине на територији агломерације Београд, смањење утицаја реемисије суспендованих честица на загађење ваздуха.
Поводом захтева Заштитника грађана да се доставе додатне информације о поступању надлежних органа у конкретном случају, Секретаријат за заштиту животне средине Градске управе града Београда изјаснио се актом V-01 број 020-1/2020  од дана 14.09.2020. године, а сходно допису Кабинета градоначелника ХХIV бр.  020-24/20 од 08.09.2020. године. У предметном допису наводи се да је у току израда Плана квалитета ваздуха у агломерацији Београд за период од 2021. године до 2031. године, чији су саставни део Акциони план и Краткорочни акциони план (Предлог мера за смањење емисије у епизодама повећаног загађења), те да је рок за израду истог јануар 2021. године, након чега би требало да га усвоји Скупштина града Београда. Наводи се да су од јануара 2020. године до дана упућивања дописа Заштитнику грађана спроведене следеће мере/активности: гашење котларница СЦ Врачар и Специјалне болнице за рехабилитацију и ортопедску оротетику Бањица, које су прешле на даљински систем грејања, промена енергената котларница Самачког хотела Карабурма, Специјалне болнице за рехабилитацију и ортопедску протетику – РУДО, ОШ „Стефан Немања“ на Сењаку, приватно предузећа Ињац доо, котларница пословног простора у улици Кнеза Милоша бр.99 – седиште чланова већа Градске општине Савски Венац, уградња система за смањење емисија загађујућих материја у ваздух котларница Grand Production на Кошутњаку и Еко Гроцка доо, израда базе података загађивача у граду (по општинама) ради адекватног и брзог информисања јавности и праћења гашења котларница, контрола топлана басена Колубара (ком приликом нису утврђена прекорачења и наложено је континуирано мерење загађујућих емисија), донет је „План мера и активности за смањење аерозагађења у Београду за период 2020-2024“ са циљем ублажавања последица јавног превоза по животну средину у Београду, спроведен је Јавни конкурс за финансирање и суфинансирање пројеката од јавног интереса у области заштите животне средине на територији града Београда (финансирано 63 пројекта који имају за циљ подизање свести о значају заштите животне средине), до краја године планирано је пошумљавање дуж обале реке Саве и допуна постојећих дрвореда новим стаблима, одобрена су средства и покренут је пројекат средствима Европске уније за гашење котларнице Народног позоришта. На крају се истиче да су бројне друге планиране активности одложене за наредни период због  ситуације са пандемијом вируса COVID-19.
* * *
Устав Републике Србијe ("Сл. гласник РС", бр. 98/2006) чланом  74. јемчи право сваког грађанина на здраву животну средину и на благовремено и потпуно обавештавање о њеном стању. Свако, а посебно Република Србија и аутономна покрајина, одговоран је за заштиту животне средине и свако је дужан да чува и побољшава животну средину. 
Законом о заштити ваздуха ("Сл. гласник РС", бр. 36/2009 и 10/2013) уређује се управљање квалитетом ваздуха и одређују мере, начин организовања и контрола спровођења заштите и побољшања квалитета ваздуха као природне вредности од општег интереса која ужива посебну заштиту. 
Сходно одредбама члана 9. овог закона, у циљу ефикасног управљања квалитетом ваздуха успоставља се јединствени функционални систем праћења и контроле степена загађења ваздуха и одржавања базе података о квалитету ваздуха. Република Србија, аутономна покрајина и јединица локалне самоуправе, у оквиру своје надлежности утврђене законом, обезбеђују мониторинг квалитета ваздуха. 

Локална мрежа мерних станица и/или мерних места успоставља се за праћење квалитета ваздуха на нивоу аутономне покрајине и јединице локалне самоуправе. Локалну мрежу чине допунске мерне станице и/или мерна места које надлежни орган аутономне покрајине и надлежни орган јединице локалне самоуправе одређују на основу мерења или поступака процене за зоне и агломерације за које нема података о нивоу загађујућих материја, у складу са својим потребама и могућностима. Мониторинг квалитета ваздуха у локалној мрежи обавља се према програму који за своју територију доноси надлежни орган аутономне покрајине и надлежни орган јединице локалне самоуправе.

Сходно члану 22. став 3. Закона о заштити ваздуха, у зони и/или агломерацији у којој је утврђено да је квалитет ваздуха треће категорије спроводе се мере за смањење загађивања ваздуха, ради краткорочног постизања толерантних вредности и дугорочног обезбеђивања граничних вредности.

У зонама и агломерацијама у којима је ваздух треће категорије, односно када загађење ваздуха превазилази ефекте мера које се предузимају, односно када је угрожен капацитет животне средине или постоји стално загађење ваздуха на одређеном простору, надлежни орган аутономне покрајине и надлежни орган јединице локалне самоуправе дужан је, сходно члану 31. истог закона,  да донесе План квалитета ваздуха са циљем да се постигну одговарајуће граничне вредности или циљне вредности утврђене Уредбом о условима за мониторинг и захтевима квалитета ваздуха („Сл. гласник РС, бр. 11/2010, 75/2010 и 63/2013). Министарство даје сагласност на планове квалитета ваздуха.
Према одредбама члана 33. Закона о заштити ваздуха, надлежни орган аутономне покрајине, односно надлежни орган јединице локалне самоуправе је дужан да донесе краткорочне акционе планове у зони или агломерацији која се налази на њиховој територији у случају да: постоји опасност да нивои загађујућих материја у ваздуху прекораче једну или више концентрација опасних по здравље људи утврђених захтевима квалитета ваздуха; постоји опасност да се прекорачи концентрација приземног озона опасна по здравље људи, утврђена Уредбом о условима за мониторинг и захтевима квалитета ваздуха, ако надлежни орган процени, узимајући у обзир географске, метеоролошке и економске услове, да постоји значајан потенцијал да се смањи ризик, трајање и озбиљност таквог прекорачења.
* * *

Сагледавши наведене прописе и податке до којих се дошло током спроведеног поступка контроле правилности и законитости рада надлежних органа Града Београда, утврђено је да су исти, упркос изричитој законској обавези, пропустили да донесу Краткорочни акциони план, чиме су без на закону заснованог разлога начинили груб пропуст у раду. 
Наиме, поштовање позитивних прописа Републике Србије, не представља само обавезу свих њених грађана, већ пре свега представља обавезу свих државних органа, укључујући и органе локалне самоуправе, који својим примером морају показати да њихов рад безусловно заснивају на поштовању Устава и закона.

Дакле, органи државне управе и органи локалне самоуправе, немају дискреционо право да оцењују коју ће своју законску обавезу испунити, а коју неће, већ је основни услов за постојање  правне државе и јачање поверења грађана у исту, да сви државни органи у потпуности поштују и примењују све њене позитивне прописе.
Заштитник грађана истиче да је заштита животне средине област која захтева благовремено и превентивно деловање свих надлежних органа управо из разлога што последице епизодних загађења могу довести до дуготрајних и потенцијално неотклоњивих последица по живот и здравље људи, као и животну средину. У том смислу неопходно је благовремено донети наведене планове, који су уједно кључни стратешки документи за управљање квалитетом ваздуха на нивоу јединице локалне самоуправе и почетна основа за свако даље поступање у овој области, нарочито кад се укаже потреба за хитним реаговањем надлежних органа. 
Заштитник грађана подсећа да стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. 
Након увида у мере и активности које су предвиђене/предузете у циљу побољшања квалитета ваздуха и неутралисања главних узрочника прекомерне загађености, а сходно резултатима мониторинга квалитета ваздуха, Заштитник грађана поздравља све предузете напоре, али сматра да је потребно размотрити могућности за додатне мере којима би се дугорочно и трајно достигле граничне вредности загађујућих материја у ваздуху на територији агломерације Београд. Као додатни аргумент у корист мишљења Заштитника грађана истиче се податак да сваке године с почетком грејне сезоне на територији Града Београда долази до прекорачења дозвољених вредности, нарочито у периодима неповољних временских услова и магле, што указује да мере које се предузимају нису довољне.
На основу свих утврђених чињеница и околности, Заштитник грађана је утврдио пропуст у правилности и законитости на штету остваривања права грађана и, сагласно одредбама чл. 24. став 2. и чл.  31. став 2. Закона о Заштитнику грађана, упутио органу управе препоруку с мишљењем ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.

